Alexandra Instituttet A/S // Aktuelt // Nyheder // Nyheder 2018 // IoT-SIKKERHED
Nyt projekt skal hjælpe virksomheder med at højne sikkerheden i Smart Home og andre IoT produkter.
Virksomheder skal have hjælp til at identificere de trusler der kan være i forbindelse med IoT, Smart Home og Smart Buildings – også kendt som Build 4.0. Nyt projekt skal arbejde med trusselsvurdering, sikkerhedsteknologier og udviklingsmodeller, der kan højne sikkerheden.
Det handler om gode sikre IoT-produkter. Sagerne om de dårligt sikrede IoT-produkter står nemlig i kø. Dem kan du læse om i Alexandra Instituttets e-bog om IoT og sikkerhed. Sagerne tæller bl.a. My Friend Cayla-dukken og GPS-urene til børn, der kunne hackes. Det nye projekt har særligt fokus på IoT men også på Smart Home og Smart Buildings.
Spørgsmålene er mange men er enormt vigtige at stille i starten af et udviklingsprojekt, påpeger it-sikkerhedsekspert Gert Læssøe Mikkelsen fra Alexandra Instituttet. Det er vigtigt at skabe en fælles forståelse i virksomheden om IoT-sikkerhed og en kultur om, at it-sikkerhed er vigtigt og derfor bør have et centralt fokus i produktet.
Andre teknologier som projektet måske vil afprøve inden for it-sikkerhed i Build 4.0 er letvægtskryptografering.
"Smarte bygninger vil typisk være udstyret med indbyggede sensorer, der f.eks. måler fugt i væggen. Men sensorerne har ikke kapacitet til at køre tunge krypteringsteknologier og vil i stedet blive udstyret med letvægtskryptografering. Formålet med at hacke noget der måler fugt i væggen kan f.eks. være, at de data der bliver taget ud kan fortælle noget om den cement, der bliver brugt – eller en anden forretningshemmelighed. Så kryptering i sensorer kan både være for at beskytte dem, der laver sensoren, og for at beskytte dem, der køber produktet", slutter Gert Læssøe Mikkelsen.
Projektet er finansieret af innovationsnetværket Infinit og starter i februar 2018.
Projektpartnerne er virksomhederne Nilfisk, Neogrid Technologies, Seluxit, Xtel Wireless og Alexandra Instituttet samt Aalborg Universitet.